A BIZOTTSÁG 366/2009/EK RENDELETE
(2009. május 5.)
egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről (Lapin Poron liha (OEM))
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 2006. március 20-i 510/2006/EK tanácsi rendeletre (1) és különösen annak 7. cikke (5) bekezdésére,
mivel:
(1)
Az 510/2006/EK rendelet 6. cikke (2) bekezdésének megfelelően és ugyanazon rendelet 17. cikkének (2) bekezdése alapján az Európai Unió Hivatalos Lapjában közzétették Finnországnak a „Lapin Poron liha” elnevezés bejegyzésére irányuló kérelmét (2).
(2)
Svédország 2008. június 26-án kifogási nyilatkozatot juttatott el a Bizottsághoz az 510/2006/EK rendelet 7. cikkében foglaltaknak megfelelően. A kifogás alapját az említett rendelet 7. cikke (3) bekezdése első albekezdésének a), c) és d) pontja képezi. Svédország kifogási nyilatkozatában úgy ítélte meg, hogy az említett rendelet 2. cikkében a bejegyzés tekintetében említett feltételek nem teljesülnek, a szóban forgó elnevezés bejegyzése sértene bizonyos meglévő elnevezéseket, védjegyeket vagy termékeket, továbbá hogy a szóban forgó elnevezés szokásossá vált elnevezésnek minősül.
(3)
A Bizottság helyt adott a fenti kifogásnak, és 2008. augusztus 4-én kelt levelében felkérte az érintett tagállamokat, hogy belső eljárásaikkal összhangban törekedjenek megállapodásra egymás között.
(4)
Finnország és Svédország hat hónapon belül megállapodásra jutott egymással, amiről 2009. február 27-én értesítették a Bizottságot. A megállapodás értelmében Svédország nem emel kifogást a „Lapin Poron liha” elnevezés bejegyzése ellen. A felek megállapodtak abban, hogy a svéd Lappföldről származó rénszarvashús, valamint az abból készülő termékek címkézése tekintetében tiszteletben kell tartani az 510/2006/EK rendelet 13. cikkében foglalt szabályokat.
(5)
Ez a megállapodás nem módosítja az 510/2006/EK rendelet 6. cikkének (2) bekezdése alapján közzétett információkat. Következésképpen a „Lapin Poron liha” elnevezést az említett rendelet 7. cikkének (4) bekezdésével összhangban indokolt bejegyezni,
ELFOGADTA EZT A RENDELETET:
1. cikk
Az e rendelet mellékletében szereplő elnevezés bejegyzésre kerül.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. május 5-én.